КъБР-м и Iэтащхьэмрэ «Урысей мэкъумэш банк» зэгухьэныгъэм и унафэщIымрэ лъэныкъуитIыр зэрызэдэлэжьэнумкIэ зэгуроIуэ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий вэсэмахуэ Москва щыхуэзащ «Урысейм и мэкъумэш банк» акционер зэгухьэныгъэ зэIухам и правленэм и тхьэмадэ Патрушев Дмитрий. Ахэр тепсэлъыхьащ экономикэм и IэнатIэ нэхъыщхьэхэм зегъэужьыным хуэгъэзауэ банкымрэ КъБР-м и Правительствэмрэ зэщIыгъуу зэфIагъэкIыну Iуэхухэм, апхуэдэу ди щIыналъэм и агропромышленнэ комплексым и инфраструктурэр егъэфIэкIуэным хуэгъэзауэ ахэр зэман кIыхькIэ зэрызэдэлэжьэнум.
А псори «Урысейм и мэкъумэш банк» зэгухьэныгъэм гулъытэ хэха зыхуищI унэтIыныгъэхэм ящыщщ. Зи чэзу губгъуэ лэжьыгъэхэр егъэкIуэкIыным КъБР-м тригъэкIуадэ ахъшэ псоми я процент 90-р кредиту къэзыутIыпщыр а банкырщ. КIуэкIуэ Юрийрэ Патрушев Дмитрийрэ къагъэлъэгъуащ Къэбэрдей-Балъкъэрым и дежкIэ социально-экономикэ мыхьэнэ хэха зиIэ проект инхэр «Урысейм и мэкъумэш банк» зэгухьэныгъэм и дэIэпыкъуныгъэкIэ ягъэзэщIэну зэрамурадыр.
КъБР-м и Iэтащхьэмрэ
Правительствэмрэ я пресс-IуэхущIапIэ.
